**อย. ร่วม บก.ปคบ. บุกทลายแหล่งจำหน่ายยาผสมสูตร 4x100 รายใหญ่ย่านนนทบุรี**

อย. ร่วมกับตำรวจ บก.ปคบ. เข้าทลายแหล่งกระจายยาผิดกฎหมายรายใหญ่ในจังหวัดนนทบุรี หลังได้รับแจ้งเบาะแสเกี่ยวกับการโฆษณาขายยาผ่านเว็บไซต์ พบการจำหน่ายยาแผนปัจจุบันที่มีแนวโน้มถูกนำไปใช้ในทางที่ผิด ทั้งยาน้ำแก้ไอ และยาทรามาดอล (ยาเขียวเหลือง) และวัตถุออกฤทธิ์ต่อจิตประสาท ที่เป็นส่วนประกอบของสูตร 4x100

**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ได้รับแจ้งร้องเรียนเกี่ยวกับโฆษณาขายยาทางเว็บไซต์ ซึ่งมีภาพและข้อความที่แสดงรายละเอียดของยาแผนปัจจุบันที่มีแนวโน้มนำไปใช้ในทางที่ผิด เช่น ยาน้ำแก้แพ้ แก้ไอ ยาทรามาดอล (ยาเขียวเหลือง) อย. จึงได้ตรวจสอบพบเจ้าของบัญชีธนาคารที่รับโอนเงิน ซื้อ-ขายยาทางเว็บไซต์ดังกล่าว ไม่ได้เป็นผู้รับอนุญาตด้านยา อย. จึงได้ประสานตำรวจกองบังคับการปราบปรามการกระทำความผิด (บก.ปคบ.) เข้าตรวจค้นสถานที่ต้องสงสัยในจังหวัดนนทบุรี ในวันที่ 7 กุมภาพันธ์ 2568 โดยพบของกลางจำนวนมาก ได้แก่ ยาทรามาดอลปลอม 11,000 แคปซูล ยาทรามาดอลไม่มีทะเบียน 7,000 เม็ด ยาน้ำแก้แพ้-แก้ไอ 10,500 ขวด (18 ยี่ห้อ) วัตถุออกฤทธิ์ต่อจิตประสาทประเภท 2 (Alprazolam) 1,378 เม็ด วัตถุออกฤทธิ์ประเภท 4 (Clonazepam และ Diazepam) รวม 14,030 เม็ด ซึ่งเป็นยาที่นิยมนำไปผสมน้ำกระท่อม ในสูตร 4x100 โดยผู้ที่ใช้ยาดังกล่าวจะมีอาการหลอน เคลิบเคลิ้ม มึนงง และเป็นสาเหตุทำให้ติดยาเสพติดที่มีฤทธิ์รุนแรงต่อไป โดยสินค้าดังกล่าวมีการโฆษณาขายผ่านช่องทางออนไลน์ เช่น เว็บไซต์ Facebook และกลุ่มไลน์ นอกจานี้ ในระหว่างการตรวจค้นยังพบพัสดุที่จัดส่งมาเป็นยาเขียวเหลืองปลอมอีกจำนวนมาก ทั้งนี้จะมีการขยายผลเพื่อหาแหล่งที่มาของยาดังกล่าวต่อไป

เบื้องต้น ตำรวจได้ยึดของกลางและจะดำเนินคดีกับผู้ขายยาดังกล่าวในข้อหาตามพระราชบัญญัติให้ใช้ประมวลกฎหมายยาเสพติด พ.ศ.2564 โดยห้ามผู้ใดผลิต นำเข้า ส่งออก จำหน่าย มีไว้ในครอบครอง หรือนำผ่านซึ่งวัตถุออกฤทธิ์ เว้นแต่ได้รับอนุญาต หากฝ่าฝืนจะมีโทษจำคุกไม่เกิน 7 ปี และปรับไม่เกิน 700,000 บาท รวมถึงความผิดตามพระราชบัญญัติยา พ.ศ. 2510 ในข้อหาขายยาโดยไม่ได้รับอนุญาต ผลิตยาปลอม และจำหน่ายยาไม่มีทะเบียนตำรับ ซึ่งมีโทษจำคุกสูงสุดถึง 20 ปี

**รองเลขาธิการฯ อย**. เตือนประชาชนว่า การใช้ยาโดยไม่ได้รับคำแนะนำจากแพทย์หรือเภสัชกร อาจเสี่ยงต่ออันตรายร้ายแรง โดยเฉพาะยาที่ถูกลักลอบจำหน่ายและมีแนวโน้มถูกนำไปใช้ผิดวัตถุประสงค์ ซึ่งอาจทำให้เกิดอาการมึนงง ประสาทหลอน และเสพติดอย่างรุนแรง หากพบเห็นการลักลอบจำหน่ายยาโดยไม่ได้รับอนุญาต สามารถแจ้งเบาะแสได้ที่สายด่วน อย. 1556

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 8 กุมภาพันธ์ 2568 / ข่าวแจก 105 ปีงบประมาณ พ.ศ. 2568